সন্ধ্যার মা আর ভাইএর আর কোন খোঁজ পাওয়া যায় নি। খোঁজ করা সম্ভবও ছিল না। পুড়ে যাওয়া বাড়িটার দেয়াল ধসে গিয়েছিল - জায়গায় জায়গায় ছাদও ভেঙে পড়েছিল। তাছাড়া সন্ধ্যা আর তার বাবার পক্ষে দিনের আলো হওয়া পর্যন্ত অপেক্ষা করা নিরাপদও ছিল না। অন্যান্য আক্রান্ত বাড়িগুলোর চারপাশ থেকেও লুকিয়ে থাকা লোকগুলো বেরিয়ে আসছিল। তখনই ওরা সবাই বেরিয়ে পড়েছিল - গাছগাছড়া ঝোপঝাড়ের আড়াল দিয়ে লুকিয়ে রওনা হয়েছিল পশ্চিমমুখো। দূরে - অনেক দূরে এক সীমান্ত - তার ওপারে এক দেশ - সেখানে গিয়ে পড়তে পারলেই জানমাল নিরাপদ।